ХЪВЫЖВДУ УЫЖВЛАСЫЛА СКВШ 150 АХЪЫЦІУАШТІ.

Апхьахьа Зверева Юлия лгІвыра «Из истории формирования поселений северокавказских абазин в Кубанской области» йшанула, арахьарат абаза кытква йрапшымкІва, Хъвжвы шгІаншаз узырдыруа архив швъаква аъапІ. Асквш 1864 агІапын агІан Бзыбь дзыгІв ахъахьыла йаныргІалыз ПсхІвы кыт абзазагІвчва Трыквла йхъысырныс шыртахъу рхІватІ, ауаса тгІачваква 105 йабаркІыта Хъвжвы быхъвбжьара йайтыпара ахъазла йдырхвитырныс йахІватІ. Араса асквш 1865 агІан апсхІвква Хъвжвы быхъвбжьара апны тшандыргІалтІ. Ауат Хъвжвы быхъвбжьара йайтыпаз акъазакъква рапшта адгьылква гІадрысабапырныс хвитнагІа рыман.

Апхъапхъа йгІаквачыз заманкІ анцІы датшагьи тгІачваквакІ гІарылалхтІ йгьи 142 йнадзатІ. Ауат йрыуата 107 адгьылрхарджьыгІв тгІачван, 35 зхъа йахвиту атгІачваква йрыуан. Ныбыжьла йахъцата йгІауахвырквын, 133-гІв сквшыкІ йгІашІарышвта пщысквшадза йыртан, 603-гІвы – быжьсквша угІалагата йгьи йайхІата. 

Ауаса ахъвыжвква ауаъа щарда йгьамкІытІ, ртшыгІвра агъын чвгьа йаныквначІвакь амщтахь апхъахьылагьи ауи апш рыцхІара йанымйахра ахъазла Зеленчук округла йквачтІ. Араса Хъвжвы быхъвбжьара тшанзыргІалыз амедовейква, атамква йгьи акъзылбакьква Йынджьыгь Ду арма тшпыла йгІаквачтІ, йгІандыршаз акыт шІыцгьи Хъвжвы (Кува) ахьырцІатІ. Акыт апны акъзылбакьква тланыкъвакІла тшандыргІалтІ, датша тланыкъвакІла – амедовейкви атамкви. Швъала йшрыбагъьула, Хъвжвы асквш 1866 агІан йгІаншатІ.

Хlвран Алексей.